COMBATEREA CRIMINALITĂŢII INFORMATICE

 

1. Introducere

Calculatorul a devenit de o vreme cel mai bun prieten al omului, sau cel puţin a unei părţi bune a locuitorilor acestei planete. Şi acest fapt divers capătă dimensiuni pentru că un calculator vorbeşte, gândeşte, în plus este ascultător şi cuminte . 

Dezvoltarea fără precedent în domeniul tehnologiei informatice, la nivel mondial, are, din păcate, o parte negativă: s-a deschis o poartă către producerea unor fapte antisociale, denumite “criminale” atât în dreptul penal american, cât şi în rapoartele prezentate de specialişti ai informaticii, fapte care nu ar fi putut exista în condiţiile tehnice existente acum 15 ani, de exemplu.

Sistemele de calculatoare oferă, în prezent, oportunităţi noi, unele chiar sofisticate, de încălcare a legilor şi creează un potenţial ridicat de comitere a unor tipuri de infracţiuni realizate altfel decât în modurile cunoscute, tradiţionale. Deşi societatea, în ansamblul ei, plăteşte pentru toate daunele economice cauzate de “criminalitatea informatică”, aceasta continuă să se bazeze pe sistemele computerizate în aproape toate domeniile vieţii sociale: controlul traficului aerian, al trenurilor şi metrourilor, coordonarea serviciului medical sau al securităţii naţionale. O singură breşă realizată în operarea acestor sisteme poate pune în pericol vieţi omeneşti, ceea ce denotă faptul că dependenţa societăţii de sistemele informatice a căpătat o dimensiune mult mai profundă decât cea intuită iniţial. 

Expansiunea transnaţională extraordinar de rapidă a reţelelor de calculatoare şi extinderea accesului la aceste reţele prin intermediul telefoniei mobile au dus la creşterea vulnerabilităţii acestor sisteme şi la crearea de oportunităţi pentru producerea de infracţiuni.

Tehnologia informatică atinge fiecare aspect al vieţii cotidiene a unei persoane fără a ţine cont de poziţionarea geografică a acesteia. Activitatea zilnică a unei persoane este afectată în formă, conţinut şi timp de calculator. Tot mai multe activităţi comerciale, industriale, economice sau guvernamentale sunt dependente de reţelele informatice. Calculatoarele nu sunt utilizate doar pentru creşterea performanţelor economice şi industriale ale unei ţări, acestea au devenit parte integrantă a vieţii personale a individului. Calculatoarele sunt utilizate pentru stocarea şi transmiterea datelor confidenţiale de natură politică, socială, economică sau pur personale. Date de volum impresionant pot fi comprimate şi stocate compact sau pe discuri partiţionate de densitate mare. Viteza de lucru a cunoscut o creştere exponenţială, cele mai complicate calcule fiind realizate într-un interval de timp de ordinul milisecundelor. Miniaturizarea procesoarelor a permis realizarea conexiunilor şi a comunicaţiilor în timp real la nivelul globului. Calculatoarele asistă şi întreţin chiar şi confortul locurilor de muncă sau al locuinţelor personale. 

Legislaţia statelor lumii este în continuă schimbare datorită dezvoltării tot mai accelerate a tehnologiei informatice. Cooperarea internaţională este pusă în faţa unei provocări continue produsă de creşterea criminalităţii informatice transnaţionale. Doar câteva din statele lumii (Statele Unite ale Americii, Canada, Australia, Hong Kong, China) au legi adecvate combaterii fenomenului în discuţie, fără a se obţine însă rezultate mulţumitoare şi, cu atât mai puţin, eradicarea fenomenului. Alte state (Japonia, Belgia, Marea Britanie, Italia, Malaiezia) au adus în discuţie amploarea fenomenului studiat, cadrul legal existent aici fiind limitat doar la câteva din domeniile de utilizare a calculatorului. 

Problemele ridicate în cadrul reuniunilor internaţionale privind combaterea criminalităţii informatice sunt următoarele:

■ lipsa unui consens global privind definiţia “criminalităţii informatice”;

■ lipsa unui consens global privind motivaţia realizării acestor fapte; 

■ lipsa expertizelor din partea persoanelor autorizate aparţinând unor instituţii cu atribuţii de control în domeniu; 

■ inexistenţa unor norme legale adecvate privind accesul şi investigaţia sistemelor informatice, inclusiv lipsa normelor prin care pot fi confiscate bazele de date computerizate;

■ lipsa armonizării legislative privind investigaţiile în domeniu; 

■ caracterul transnaţional al acestui tip de infracţiune;

■ existenţa unui număr redus de tratate internaţionale privind extrădarea şi asistenţa mutuală în domeniu. 

Organizaţia pentru Cooperare Economică şi Dezvoltare (OECD) a fost una dintre primele organizaţii internaţionale care a realizat un studiu privind armonizarea legislaţiei în domeniu. În anul 1983, OECD a publicat un raport prin care a propus diferite recomandări legislative statelor membre ale Uniunii Europene precum şi o minimă listă de activităţi care trebuie pedepsite: fraudarea şi falsificarea realizată prin calculator, alterarea programelor de calcul şi a datelor, copyright-ul, interceptarea comunicaţiilor sau a altor funcţii a unui calculator, accesul şi utilizarea neautorizată a unui calculator.

În completarea raportului OECD, Consiliul Europei a iniţiat propriul studiu de caz pentru dezvoltarea cadrului legal privind combaterea criminalităţii informatice. Comisia de experţi în domeniul criminalităţii pe calculator a Consiliului a adoptat Recomandarea R(89)9 care reprezintă un ghid de acţiune şi pentru statele membre ale Uniunii Europene. 

Organizaţia Naţiunilor Unite s-a implicat, la rândul său, în studiul şi combaterea fenomenului analizat. Au fost publicate numeroase documente, dintre care se remarcă: raportul - “Propuneri privind concertarea acţiunilor internaţionale privind combaterea oricărei forme de activitate criminală” (1985); Rezoluţia introdusă de reprezentantul Canadei privind combaterea criminalităţii pe calculator (1990); “Declaraţia Naţiunilor Unite privind principiile de bază ale justiţiei aplicabile victimelor abuzului de putere şi crimei” (1990); - raportul “Provocarea fără frontiere: “Cyber-crime - eforturi internaţionale pentru combaterea crimei organizate, transnaţionale” (2000).

 

2. Fenomenul criminalităţii informatice

 

2.1. Definirea noţiunii de “criminalitate informatică”

Foarte mulţi experţi aparţinând fie unor instituţii guvernamentale internaţionale, fie unor instituţii cu profil de activitate informatic, au încercat să definească fenomenul criminalităţii informatice, fără să ajungă la o concluzie unanim acceptată. 

Criminalitatea informatică implică realizarea unor infracţiuni tradiţionale care sunt subiecte ale codului penal, cum ar fi frauda, mistificarea sau înşelătoria, calculatorul devenind o potenţială sursă de alte acţiuni abuzive, care pot fi sancţionate . 

Mai sunt utilizate noţiunile de “cybercrime”, “abuz informatic” şi “utilizare greşită a calculatorului”, expresiile având semnificaţii diferite. Trebuie făcută distincţia între intenţia de fraudă şi utilizarea greşită a unui sistem informatic sau între pătrunderea neautorizată într-o reţea şi acţionarea greşită a unor taste ale calculatorului. De exemplu, dacă un angajat primeşte o parolă de acces la o bază de date de la un alt angajat, acesta nu trebuie acuzat de o infracţiune dacă pătrunde în acea bază de date. Cu totul altfel se judecă situaţia în care un angajat fură parola de acces la acea bază de date, cunoscând faptul că nu are autorizare de acces la acea bază. 

O distincţie clară trebuie făcută între acţiunile ilegale şi cele care încalcă etica profesională, doar foarte puţine dintre activităţile curente realizate în reţelele mondiale de calculatoare fiind considerate infracţiuni de către autorităţile cu atribuţii în domeniu.

Statele membre ale Uniunii Europene au ajuns la un numitor comun privind definirea criminalităţii informatice, termenul fiind compus din patru activităţi distincte :

● activităţi care aduc atingere vieţii private: colectarea, stocarea, modificarea şi dezvăluirea datelor cu caracter personal ;

● activităţi de difuzare a materialelor cu conţinut obscen şi/sau xenofob: materiale cu caracter pornografic (în special cele legate de minori), materiale cu caracter rasist şi care incită la violenţă ; 

● criminalitatea economică, accesul neautorizat şi sabotajul: activităţi prin se urmăreşte distribuirea de viruşi, spionajul şi frauda realizată prin calculator , distrugerea de date şi programe sau alte infracţiuni: programarea unui calculator de a “distruge” alt calculator. Până în prezent, la nivelul UE nu există instrumente de combatere a acestui tip de criminalitate; 

● încălcarea dreptului de proprietate intelectuală .

 

2.2. Vulnerabilitatea sistemelor informatice

Valoarea pierderilor suferite de diferite instituţii, care au la bază fapte de natură infracţională în domeniul calculatoarelor, creşte de la an la an. La nivelul anului 1987, valoarea pierderilor suferite de firmele americane era estimată la 730 milioane de dolari. În acelaşi an a fost realizat un sondaj care a cuprins peste 3000 de utilizatori de calculatoare din America de Nord şi Europa: 72% din cei chestionaţi au răspuns că în ultimile 12 luni au avut parte de incidente de securitate; 43% dintre aceştia au considerat că incidentele produse pot fi încadrate în categoria criminalităţii informatice; doar 8% dintre utilizatori nu au ştiut sau nu şi-au dat seama dacă au suferit incidente de securitate. 

Fig.1 – “Industria” americană a Internet-ului

“Invizibilitatea” acţiunilor criminale în acest domeniu îşi are explicaţia în următorii factori: în primul rând - existenţa unei tehnologii sofisticate, inaccesibilă utilizatorului obişnuit care, din punct de vedere practic, nu-şi dă seama de ceea ce se întâmplă în propriul calculator; în al doilea rând - lipsa unei pregătiri specializate a celor care trebuie să realizeze investigaţii în domeniu; în al treilea rând - multe firme care sunt victime ale cracker-ilor consideră că aceste tipuri de infracţiuni sunt fortuite iar lipsa unei legislaţii clare în domeniu, publicitatea negativă şi teama de a suferi alte atacuri le opreşte în a depune plângeri. 

Autorii acestui tip de infracţiuni nu au un portret psihologic aparte. Ei fac parte din toate păturile sociale, au vârste cuprinse între 10 şi 60 de ani, iar nivelul cunoştinţelor informatice oscilează între novice şi profesionist. Un studiu pe această temă relevă faptul că 90% din infracţiunile economice îndreptate asupra firmelor sunt realizate chiar de angajaţii acestor firme; 73% din aceste activităţi care aduc atingere securităţii sunt realizate din interior şi doar 23% din exteriorul societăţilor în cauză.

Vulnerabilitatea sistemelor informatice se datorează unor factori care se întrepătrund şi interacţionează continuu:

- densitatea informaţiei şi a proceselor de prelucrare; 

Este foarte dificil de realizat diferite sisteme de acces privilegiat pentru diferite tipuri de utilizatori care trebuie să acceseze un sistem informatic ce oferă mii de miliarde de caractere on-line. Foarte multe sisteme utilizează acelaşi tip de sistem de operare, ceea ce reprezintă un avantaj pentru crackeri.

- accesibilitatea sistemului; 

Este şi mai dificil de realizat un sistem care trebuie să fie şi public şi sigur în acelaşi timp.

- complexitatea unui sistem; 

Un sistem reprezintă un ansamblu de “pachete” de diferite tipuri – proprii, separate, interactive sau de control. Un sistem de operare conţine între 200000 şi 25 de milioane de instrucţiuni individuale care se pot procesa la infinit. Fiecare sistem poate avea erori de proiectare sau poate fi întreţinut de personal fără cunoştinţe multidisciplinare, lucruri care sunt în avantajul celor care se ocupă de activităţi ilegale.

- vulnerabilitatea electronică;

Primele probleme tehnologice încep chiar la nivelul de interferenţă dintre utilizatori. Sistemele informatice care utilizează reţeaua de telecomunicaţii extind aceste vulnerabilităţi în ambele sisteme. Formele tradiţionale de interceptare cuprind dispozitive de înregistrare şi ascultare, de analiză a radiaţiilor electromagnetice emise de echipamente, de monitorizare a circuitelor electrice, de modificare a rutei de comunicare sau chiar utilizarea altor calculatoare.

- vulnerabilitatea cauzată de operaţiuni de stocare şi transport a datelor; 

Totalitatea dispozitivelor de stocare - hard-uri, dischete, benzi sau CD-uri se distrug, din punct de vedere fizic, în timp. Un hard care nu mai este utilizat, chiar dacă este şters, conţine date reziduale care pot fi interpretate.

- factorul uman; 

Omul reprezintă principala cauză a criminalităţii informatice. Acesta fie este tentat de anumite lucruri, fie nu este specializat suficient, fie nu este controlat, în situaţia în care este unicul specialist al unei firme. Cercetările criminalistice au identificat o variantă a sindromului Robin Hood - cracker-ii fac o diferenţiere între atacul asupra calculatorului unei persoane particulare, faptă considerată imorală şi acţiunea exercitată asupra sistemului informatic al unei instituţii, atac care se realizează premeditat şi cu mare satisfacţie. 

2.3. Principalele tipuri de infracţiuni informatice 


Toate nivelurile de operare ale unui calculator (operaţiuni de intrare, procesare, ieşire şi comunicare) pot fi utilizate pentru realizarea unor activităţi ilegale . 

■ Frauda 

Într-o lume a afacerilor în care depozitele bancare se deplasează în câteva secunde dintr-o parte a planetei în alta, infracţiunile realizate cu ajutorul calculatorului au ca ţintă principală banii. Cărţile de credit şi documentele de călătorie personale, informaţiile financiare on-line, alte valori economice, bazele de date ale firmelor de investiţii, de asigurări sau ale burselor reprezintă ţinte preferate în acest domeniu . 

Acest tip de criminalitate nu necesită cunoştinţe foarte avansate de informatică şi nici un echipament foarte performant, singura condiţie fiind conectarea calculatorului respectiv la reţea, fiind relativ greu de detectat.

Cu totul astfel se prezintă situaţia când se acţionează prin manipularea unor programe sau rutine. Sunt necesare cunoştinţe deosebite în domeniu, acţiunile de penetrare ale sistemului neputând fi demonstrate decât după consumarea acţiunii. Cea mai utilizată metodă este introducerea unui “cal troian” sau a unei “bombe logice”, ambele nedetectabile, în oricare din programele calculatorului vizat, acesta funcţionând normal. Aceste tipuri de virusuri pot fi programate să se autodistrugă şi nu lasă nici o urmă a existenţei lor, cu excepţia stricăciunilor pe care le-au produs reţelei . 

Sunt tot mai des întâlnite, în site-urile speciale ale crackeri-lor, programe care permit codarea unor informaţii electronice false pe diverse tipuri de cartele magnetice sau carduri bancare, realizându-se astfel tranzacţii financiare în timp real . Din păcate, activitatea criminală care are la bază falsificarea şi distrugerea este mereu cu un pas înaintea activităţii de protejare a sistemelor care utilizează diferite tipuri de date financiar-bancare.

■ Falsificarea 

Reprezintă alterarea şi contrafacerea conţinutului unor documente cu ajutorul calculatorului.

Un nou tip de acţiune de falsificare a luat proporţii odată cu dezvoltarea fără precedent a ultimei generaţii de copiatoare laser.

■ Statistica fraudelor pe Internet 

	“Top 10” pentru fraude pe Internet / 1999
	 

“Top 10” pentru fraude pe Internet / 2000

	Licitaţii on-line 87%
	Licitaţii on-line 78%

	Vânzări de mărfuri 7%
	Vânzări de mărfuri 10%

	Servicii de acces pe Internet 2%
	Servicii de acces pe Internet 3%

	Echipamente pentru computer/soft 1%
	Lucru la domiciliu 3%

	Lucru la domiciliu 1%
	Împrumuturi 2%

	Împrumuturi 0.2%
	Echipamente pentru computer/soft 1%

	Vânzări prin publicaţii (reviste) 0.2%
	Oferte de bani “negri” 1%

	Servicii de informaţii pentru adulţi 0.2%
	Servicii de informaţii pentru adulţi 1%

	Călătorii/Vacanţe 0.1%
	Oferte de cărţi de credit 0.5%

	Piaţa jocurilor/Jocuri piramidale 0.1%
	Călătorii/Vacanţe 0.5%


 

Modalităţile de plată diferă substanţial, în funcţie de categoria de fraude care se comit, astfel:

	 

Fraude pe Internet
	 

Metode de plată

	 

Licitaţii on-line
	Ordin de plată 48%

Notă de plată 32%

Cec 7%

Carte de credit 6%

Cash 3%

	 

Vânzări de mărfuri generale
	Carte de credit 28%

Ordin de plată 25%

Notă de plată 24%

Cec 7%

Carte de debit 5%

	 

Servicii de access pe Internet
	Carte de credit 37%

Notă de telefon 15%

Notă de plată 14%

Cont bancar 13%

Carte de debit 9%

	 

Munca la domiciliu
	Notă de plată 40%

Ordin de plată 23%

Carte de credit 19%

Cont bancar 9%

Cash 3%

	 

Echipamente pentru computer/soft
	Ordin de plată 27%

Carte de credit 24%

Notă de plată 22%

Transfer bancar 13%

Cec 8%


 

■ Modificarea şi deteriorarea programelor şi a datelor. Sabotajul. 

Aceaste acţiuni se pot realiza prin introducerea într-un calculator sau într-o reţea de calculatoare a unor programe - virusuri sau “viermi” - în două moduri: fie direct, fie printr-o pătrundere neautorizată. Sabotarea unui calculator poate avea mai multe scopuri: economice sau medicale, promovarea unor activităţi ideologice ilegale, prostituţie şi pedofilie .

Un vierme are o structură similară unui virus care produce acelaşi tip de efecte distructive dar nu se poate multiplica . Printr-o analogie medicală, viermele poate fi comparat cu o tumoare benignă, iar virusul cu una malignă. Consecinţele activităţilor realizate de un vierme sunt aceleaşi: serverul unei bănci poate fi “învăţat” să se autodistrugă dar, în acelaşi timp poate să continue să transfere fonduri în conturi fictive.

Crearea unei bombe logice necesită cunoştinţe deosebite în domeniul informaticii. Cu ajutorul acesteia se pot modifica programe şi baze de date la data dorită în viitor pentru producerea unor daune maxime . Sunt foarte dificil de detectat înainte de data la care au fost programate să acţioneze, fiind ascunse în diverse secvenţe ale sistemului de operare a unui calculator .

Pe lângă acţiunile care implică virusarea programelor şi a bazelor electronice s-au remarcat şi activităţile de manipulare în folos personal a acestor baze de date . Este un tip de activitate criminală mai puţin răspândită la această oră datorită faptului că “lasă urme” iar persoana implicată este descoperită .

În acest paragraf poate fi inclusă şi dezvoltarea industrială a programelor de calculator şi legea antitrust care trebuie să reglementeze drepturile şi îndatoririle existente în acest domeniu .

■ Accesul neautorizat 

Dorinţa de a pătrunde în sistemul informatic al unei instituţii a avut la bază diverse motivaţii: de la curiozitate şi până la sabotaj sau spionaj. 

Infracţiunea prin care se realizează accesul neautorizat este realizată prin cuplare, de la distanţă, în reţeaua de telecomunicaţii. Făptuitorul foloseşte în avantajul său totalitatea slăbiciunilor existente în cadrul măsurile de securitate privind accesul în interiorul sistemului sau fisurile pe care le prezintă procedurile de sistem . 

Parolele de protecţie pot fi uşor depăşite prin trei metode elementare: introducerea unui cal troian care operează în acelaşi timp cu sistemul de protecţie şi care copiază parolele de acces, prin folosirea unei subrutine de spargere a parolei sau prin “metoda trapei”, adică utilizarea trapelor create pentru anumite scopuri utile sistemului. 

În cazul software-ului de ultimă generaţie, precum şi în cazul firmelor, corporaţiilor, instituţiilor cu atribuţii în siguranţa naţională a unor state sau organizaţii militare, parolele de acces sunt criptate - parola uzuală este transformată într-o serie matematică - şi sunt plasate pe mai multe nivele de securitate . Şi în acest caz au fost create programe care, odată introduse în sistemul care se doreşte a fi spart, copiază şi criptează diferite părţi ale acestuia. Cracker-ul compară acest dicţionar cu software-ul propriu pentru identificarea parolelor comune. Ceea ce merită remarcat este faptul că aceste rutine specifice de criptare pot fi simplu obţinute din site-urile Internet-ului şi sunt în mod obişnuit updatate, printr-o activitate comună, atât de cercetătorii şi specialiştii care lucrează în tehnologia informatică cât şi de cracker-i .

În cazul sistemelor de comunicaţie GSM cu acces la Internet au fost realizate dispozitive (cartele) personalizate de recunoaştere. Răspunsul cracker-ilor nu s-a lăsat aşteptat: obţinerea duplicatelor prin tehnologia microcipurilor. Sistemele de mesagerie vocală, apel în aşteptare şi de transmitere de informaţii de care beneficiază telefonia mobilă nu sunt altceva decât sisteme computerizate adaptate acestor necesităţi tehnologice ce pot fi relativ uşor penetrate în scopuri ilegale . 

■ Reproducerea ilegală a programelor de calculator şi a bazelor de date

Deşi este sancţionată de legislaţia în vigoare, inclusiv în România, această problemă are dimensiuni transnaţionale, numai pierderile înregistrate de companiile producătoare de software licenţiat sau de CD-uri şi casete muzicale însumând zeci de miliarde de dolari anual . 

■ Pornografia

Fenomenul a căpătat o amploare fără precedent în ultimii ani. Circulaţia acestor materiale se realizează rapid prin utilizarea protocolului FTP sau prin intermediul site-urilor de ştiri. Un interes ridicat îl constituie combaterea pornografiei infantile. În anul 1999 au fost făcute publice materialele Grupului de lucru 1 al Organizaţiei Naţiunilor Unite reflectate prin adoptarea “Convenţiei privind drepturile copiilor” şi “Agenda privind combaterea comercializarea exploatării sexuale a copiilor”. Legi penale care prevăd sancţiuni împotriva desfăşurării de activităţi în domeniul pornografiei infantile există în mai multe ţări, diferenţele fiind date de unele particularităţi: conţinutul materialelor, vârsta copiilor sau profitul obţinut prin desfăşurarea acestor activităţi. Noi reglementări în domeniu au fost adoptate recent în unele state care nu aveau asemenea prevederi (Japonia şi Spania) . 

■ Incitarea la comiterea de infracţiuni

Acest tip de activitate cuprinde întreaga gamă de metode: incitarea la desfăşurarea de acţiuni rasiale , denigrarea, defăimarea , transmiterea de e-mail-uri cu mesaje incitatoare şi, mai nou, transmiterea de “junk-e-mail-uri”.

 

3. Prevederi legale referitoare la criminalitatea informatică 

 

În acord cu noile concepte vehiculate la scară planetară: “societate a informaţiei” şi “societate informatică”, se încearcă crearea unei noi doctrine privind criminalitatea informatică, ce se doreşte a fi cuprinsă în legislaţia de drept penal naţională şi internaţională. Legislaţia internaţională recunoaşte la ora actuală statutul informaţiei ca fiind al treilea factor fundamental alături de materie şi energie. 

 

3.1. Reglementări internaţionale

 

Prima Recomandare importantă a Consiliului Europei este R(89)9 privind unele norme care trebuie aplicate de statele membre pentru combaterea criminalităţii informatice. Această recomandare a fost însoţită de un ghid care prezenta principalele acţiuni considerate infracţiuni la acea dată: frauda, falsificarea, deteriorarea programelor, sabotajul, accesul neautorizat, interceptarea neautorizată, copierea neautorizată, reproducerea neautorizată a topografiilor. Lista opţională a activităţilor ilegale conţinea următoarele puncte: deteriorarea datelor conţinute de un calculator, spionajul, utilizarea neautorizată a unui calculator, dacă prin realizarea acestei acţiuni rezultau pierderi materiale ale deţinătorului calculatorului şi utilizarea neautorizată a unui program protejat conform legilor.

Rezoluţia propusă în 1992 de către Asociaţia Internaţională de Drept Penal a conţinut, printre altele, următoarele recomandări: extinderea legislaţiei aplicabile criminalităţii tradiţionale nu este suficientă şi este absolut necesară crearea unui cadru propriu criminalităţii informatice; pericolele importante care sunt cauzate de introducerea în reţele a unor viruşi, viermi sau altor programe asemănătoare trebuie să facă subiectul unei discuţii ştiinţifice la nivel internaţional între informaticieni şi jurişti care să propună sancţiunile şi pedepsele necesare. 

Având în vedere dezvoltarea fără precedent a tehnologiei informatice şi aplicarea acesteia în toate sectoarele vieţii moderne precum şi ofensiva infracţiunilor asupra sistemelor informatice, Consiliul Europei a aprobat Recomandarea R(95)13 privind probleme legate de procedura judiciară a cazurilor legate de tehnologia informatică şi de crearea de autorităţi cu atribuţii în acest domeniu . 

Principalele norme statuate de Recomandarea menţionată care au stat la baza modificării codurilor de procedură penală ale statelor europene sunt următoarele: 

● căutarea şi copierea datelor 

- trebuie făcută distincţia dintre activităţile de căutare şi copiere a datelor dintr-un calculator şi cea de interceptare a transmiterii datelor; 

- codul de procedură penală trebuie să permită autorităţilor competente să controleze sistemele de calculatoare în condiţii similare celor care au permis scanarea şi furtul datelor. Sancţiunile împotriva acestor fapte trebuie să fie extinse asupra ambelor tipuri de activităţi ilegale;

- pe parcursul realizării oricărui tip de investigaţii, autorităţilor specializate trebuie să li se permită, atunci când este necesar, extinderea cercetărilor şi asupra altor sisteme de calculatoare legate în reţea cu cel aflat sub investigaţie şi care se află în zona de jurisdicţie;

● tehnica de supraveghere

- din punct de vedere al convergenţei dintre tehnologia informatică şi telecomunicaţii, legislaţia trebuie să permită introducerea tehnicii de interceptare şi supraveghere a sistemului de telecomunicaţii în scopul combaterii criminalităţii informatice;

- legislaţia trebuie să permită autorităţilor abilitate să utilizeze întreaga tehnică disponibilă pentru a putea să monitorizeze traficul dintr-o reţea în cazul unei investigaţii; 

- datele obţinute prin monitorizarea traficului precum şi rezultatele obţinute prin prelucrarea acestora trebuie protejate conform legislaţiei în vigoare; 

- codurile de procedură penală trebuie revizuite pentru a se facilita procedurile oficiale de interceptare, supraveghere şi monitorizare, în scopul evitării aducerii unor atingeri confidenţialităţii, integrităţii şi validităţii sistemului de telecomunicaţii sau al reţelelor de calculatoare.

● obligativitatea cooperării cu autorităţile abilitate

- pentru persoanele care se bucură de un anumit tip de imunitate sau sunt protejate de lege, multe dintre reglementările legale ale statelor lumii permit autorităţilor abilitate să le solicite acestora punerea la dispoziţie a materialului probator. În paralel, prevederile legale trebuie să oblige persoanele implicate să prezinte orice tip de material necesar investigaţiilor unui sistem de calculatoare;

- pentru persoanele care se bucură de un anumit tip de imunitate sau sunt protejate de lege, autorităţile abilitate trebuie să aibă puterea şi competenţa de a le solicita orice material, aflat sub controlul acestora, necesar investigaţiilor. Codul de procedură penală trebuie să prevadă acelaşi lucru şi pentru alte persoane care au cunoştinţe privind funcţionarea unei reţele de calculatoare şi care aplică măsurile de securitate asupra acestora;

- operatorilor reţelelor publice sau private de calculatoare care deservesc sistemele de telecomunicaţii trebuie să li se impună obligaţii specifice care să le permită interceptarea comunicaţiilor la solicitarea organismelor abilitate;

- aceleaşi obligaţii specifice trebuie impuse şi administratorilor de reţele ale serviciilor de telecomunicaţii pentru identificarea unui utilizator, la solicitarea autorităţilor în drept.

● evidenţa electronică 

- activităţile de stocare, protejare şi expediere ale evidenţelor electronice trebuie să se reflecte prin autenticitatea şi integritatea irefutabilă a materialelor atât pentru necesităţile private cât şi pentru cele oficiale. Procedurile şi metodele tehnice ale manipulării evidenţelor electronice trebuie dezvoltate, asigurându-se compatibilitatea lor între statele membre. Prevederile codului de procedură penală aplicabile documentelor obişnuite pe suport de hârtie trebuie aplicate şi documentelor stocate electronic.

● utilizarea criptării 

- trebuie luate măsuri prin care să se prevadă limitarea efectelor negative ale criptografiei în cazul aplicării acesteia în investigaţii oficiale, fără a afecta legitimitatea utilizării acestei metode mai mult decât este necesar. 

● cercetare, statistică, instruire 

- riscul impunerii noilor aplicaţii tehnologice în raport cu comiterea infracţiunilor informatice trebuie studiat continuu. Pentru a se permite autorităţilor cu atribuţii în combaterea acestui fenomen să ţină pasul cu nivelul tehnic al cazurilor pe care le investighează, trebuie să se realizeze o bază de date care să cuprindă şi să analizeze cazurile cunoscute de criminalitate informatică: modul de operare, aspecte tehnice şi încadrări juridice;

- trebuie creat un corp de specialişti pregătiţi şi instruiţi continuu în domeniul expertizelor impuse de fenomenul analizat. 

● cooperarea internaţională

- trebuie impuse competenţe care să permită instituţiilor abilitate să desfăşoare investigaţii şi în afara zonei de jurisdicţie, dacă este necesară o intervenţie rapidă. Pentru a se evita posibilele încălcări ale suveranităţii unui stat sau ale legilor internaţionale, cadrul legal existent în momentul de faţă trebuie modificat şi completat corespunzător pentru eliminarea ambiguităţilor. Trebuie să se negocieze rapid la nivel internaţional pentru obţinerea unui acord care să precizeze cum, când şi ce este permis în efectuarea unei investigaţii;

- trebuie realizată îmbunătăţirea acordului mutual de asistenţă, care este în vigoare, pentru clarificarea tuturor problemelor care pot apare în cadrul unei investigaţii privind autorizarea verificării unei anumite reţele informatice, confiscarea unor anumite tipuri de date necesare anchetei, interceptarea telecomunicaţiilor specifice sau monitorizarea traficului.

La sfârşitul anului 1997, cu prilejul summit-ului G8 de la Denver, miniştrii de interne şi de justiţie ai statelor membre prezenţi la reuniune au luat act de intensificarea fără precedent a acţiunilor criminale în domeniul informaticii, adoptând un document final. 

Reprezentanţii G8 au discutat despre pericolul acestui tip de infracţionalitate pe care l-au clasificat în două mari ramuri:

- criminalitatea informatică are ca ţinte de distrugere reţelele de calculatoare şi sistemul de telecomunicaţii, fapt care produce pagube importante atât autorităţilor oficiale cât şi persoanelor private;

- organizaţiile teroriste sau grupurile de crimă organizată care utilizează facilităţile noilor tehnologii pentru producerea de infracţiuni deosebit de grave. 

Comunicarea prezentată la sfârşitul summit-ului G8 din 1997 cuprinde 10 principii şi direcţii de acţiune pentru combaterea criminalităţii informatice, idei care vor fi citate în foarte multe Recomandări şi Directive care vor fi adoptate din 1998 până în prezent.

Principii:

■ nu trebuie să existe nici un loc sigur pentru cei care comit abuzuri prin intermediul tehnologiei informatice;

■ investigaţiile şi pedepsele aplicate acestor infracţiuni trebuie coordonate cu sprijinul tuturor statelor, chiar dacă nu se produce nici un fel de pagubă;

■ legea trebuie să combată explicit fiecare infracţiune de acest tip;

■ legea trebuie să preotejeze confidenţialitatea, integritatea şi utilitatea bazelor de date informatice precum şi să sancţioneze pătrunderea neautorizată în sistemele informatice;

■ legea trebuie să permită apărarea şi conservarea bazelor de date cu acces rapid, cele mai expuse din punct de vedere al atacurilor exterioare;

■ regimul de asistenţă mutuală al statelor trebuie să permită informarea periodică şi în caz de necesitate, în situaţiile unor infracţiuni transcontinentale;

■ accesul la baze de date electronice deschise trebuie să se poată realiza liber, fără acordul statului pe teritoriul căruia se află acestea; 

■ regimul juridic privind trimiterea şi autentificarea datelor electronice utilizate în cazul investigaţiilor informatice trebuie dezvoltat;

■ extinderea unui sistem de telecomunicaţii practic şi sigur trebuie cumulată cu implementarea unor mijloace de detecţie şi prevenire a abuzurilor;

■ activitatea în acest domeniu trebuie coordonată de instituţii şi foruri internaţionale specializate în domeniul informatic.

Planul de acţiune cuprinde următoarele direcţii:

• utilizarea reţelei proprii de calculatoare şi a cunoştinţelor acumulate în domeniu pentru a asigura o comunicare exactă şi eficientă privind cazurile de criminalitate care apar în reţele mondiale;

• realizarea paşilor necesari creării unui sistem legislativ modern şi eficace pentru combaterea fenomenului care să fie pus la dispoziţia statelor membre;

• revizuirea legislaţiei naţionale a ţărilor membre şi armonizarea acesteia cu legislaţia penală necesară combaterii criminalităţii informatice;

• negocierea unor noi acorduri de asistenţă şi cooperare;

• dezvoltarea soluţiilor tehnologice care să permită căutarea transfontalieră şi realizarea unor investigaţii de la distanţă;

• dezvoltarea procedurilor prin care se pot obţine date de interes de la responsabilii sistemelor de telecomunicaţii;

• concertarea eforturilor cu ramurile industriale pentru obţinerea celor mai noi tehnologii utilizabile în combaterea criminalităţii informatice;

• asigurarea de asistenţă în cazul unor solicitări urgente prin întregul sistem tehnologic propriu;

• încurajarea organizaţiilor internaţionale din sistemul informatic şi cele din telecomunicaţii pentru creşterea standardelor şi măsurilor de protecţie oferite sectorului privat;

• Realizarea unor standarde unice privind transmiterea datelor electronice utilizate în cazul investigaţiilor oficiale sau private. 

Strategia Uniunii Europene privind combaterea criminalităţii informatice are la bază documentul comun tuturor instituţiilor europene: 11632/98 CRIMORG 149 care prezintă structura domeniilor de interes rezultată din activitatea forurilor şi organizaţiilor internaţionale:

▪ îndatoririle şi responsabilităţile administratorilor de reţea;

▪ lupta împotriva combaterii pornografiei infantile pe Internet;

▪ tipurile de acţiuni care pot fi încadrate în categoria criminalitate informatică;

▪ crearea unui cadru legal care să permită realizarea unei cooperări tranfrontaliere;

▪ crearea unui suport tehnologic prin care să se realizeze implementarea şi armonizarea cadrului legal în domeniu;

▪ dezvoltarea unui cadru juridic internaţional standard privind sancţiunile aplicate acestui tip de infracţiune. 

După cum se poate observa din cele cinci documente prezentate în mod cronologic mai sus, fiecare act mai adaugă câteva arii de acţiune în zona de criminalitate informatică: în 1989 nu se vorbea de criptare, iar 1995 nu se vorbea încă de pornografie infantilă.

Documentul Uniunii Europene din 1998 este o schiţă de lucru şi în lucru. Se caută soluţii la multe din întrebările care nu şi-au găsit răspunsul, unele chiar delicate, şi asta spre deosebire de “organizaţia” cracker-ilor care “lucrează” cu spor în toate domeniile identificate de reglementările internaţionale. 

Planul de acţiune al UE caută răspunsuri pentru următoarele probleme:

- sunt necesare măsuri de reglementare oficiale sau se poate pune bază de acţiuni în forţă ale unor organizaţii care lucrează în mod voluntar pentru asanarea reţelei mondiale -Internet? 

- trebuie realizat un cadru internaţional standard precum şi un set reglementări armonizate la nivelul tuturor statelor sau trebuie oficializat un cadru minim care să fie preluat de legislaţia naţională a statelor?

- cât de eficientă este impunerea unui cadru legal unic în situaţia analizării unor aspecte transfrontaliere şi cum se poate realiza acest lucru ţinând cont de suveranitatea unui stat?

- cooperarea transfrontalieră trebuie să se bazeze pe angajamente semnate formal ori o investigaţie la nivelul unei reţele mondiale trebuie să poată fi impusă fără a fi condiţionată de nici un fel de angajament?

- eforturile europene trebuie concertate spre definirea unui cadru global de stopare a criminalităţii informatice sau aceasta va fi investigată, analizată şi pedepsită de la caz la caz?

Strategia Uniunii Europene are la bază următoarele iniţiative:

● statele membre trebuie să-şi concerteze eforturile de realizare a unui nou cadru legal, mai ales în cazul problemelor unde cadrul existent este depăşit, în conformitate cu normele de colaborare instituite de Tratatul de la Amsterdam; 

● toate reglementările şi acordurile informale şi nebirocratice care au facilitat cooperarea între statele UE trebuie să devină obligatorii la nivelul Uniunii. Un exemplu în acest sens îl reprezintă reţeaua de calculatoare realizată de ţările G8, deschisă 24 de ore din 24, reţea la care s-au cuplat şi alte 5 state europene care nu sunt membre ale grupului G8.

● activitatea ştiinţifică realizată în scopul combaterii criminalităţii informatice a primit un sprijin considerabil ţinând cont de gravitatea problemei. În acest scop, Uniunea Europeană şi-a propus să realizeze site-uri ştiinţifice cu circuit închis, în interiorul instituţiilor şi organizaţiilor care lucrează în domeniu, cum ar fi Organizaţia Internaţională a Experţilor în Calculatoare, pentru a se permite accesul la noile realizări doar specialiştilor statelor membre.

● un mare interes este reprezentat de domeniul educaţie şi perfecţionare, urmărindu-se alinierea standardelor aplicate de statele membre UE, fără a se exclude cooperarea şi schimbul de experienţă cu state din afara Uniunii. Trebuie puse bazele unui nou sistem educaţional, cum ar fi academiile virtuale, care să pregătească specialişti în toate domeniile informaticii. Până la punerea în fapt a acestei iniţiative educaţionale, strategia combaterii crimei organizate în domeniul informatic poate fi finanţată cu ajutorul programului FALCONE.

Comunicarea Comisiei Europene - “Crearea unei societăţi a informaţiei mai sigure prin întărirea securităţii structurilor informatice şi combaterea cyber-criminalităţii” – 26 ianuarie 2001

Probleme de drept procedural

Tipologia infracţiunilor informatice pune, la nivel naţional şi internaţional, problema aplicabilităţii procedurilor, în măsura în care suveranitatea statului, organele competente şi legislaţia acestuia acţionează pentru combaterea lor. Mai mult decât orice altă formă de criminalitate transnaţională, criminalitatea informatică sfidează prevederile existente atât în codul penal cît şi în codul de procedură penală prin rapiditate, mobilitate şi flexibilitate.

Armonizarea competenţelor în materia procedurii penale poate să îmbunătăţească protecţia victimelor, permiţând autorităţilor însărcinate cu aplicarea legilor să dispună de prerogativele necesare pentru investigarea infracţiunilor petrecute în zona lor de jurisdicţie şi să fie în măsură să răspundă rapid şi eficient solicitărilor de cooperare ale altor state. 

De asemenea, se urmăreşte ca măsurile luate pe baza legislaţiei penale naţionale, care se schimbă în general în funcţie de competenţa statelor membre şi de Titlul VI al Tratatului asupra Uniunii Europene, să fie conforme cu exigenţele dreptului comunitar. În particular, potrivit unei jurisprudenţe constante, Curtea Europeană de Justiţie consideră că aceste dispoziţii legislative nu pot provoca discriminarea persoanelor cărora dreptul comunitar le conferă dreptul la egalitatea de tratament şi nici îngrădi libertăţile fundamentale garantate prin dreptul comunitar. Noile prerogative şi competenţe care vor fi conferite autorităţilor însărcinate cu aplicarea legii trebuie să fie însă prioritare în dreptul comunitar pentru a se putea răspunde nevoii de diminuare a criminalităţii informatice.

 

■ Interceptarea comunicaţiilor

În cadrul Uniunii Europeane se aplică principiul general al confidenţialităţii comunicaţiilor şi al datelor referitoare la trafic. Interceptările sunt ilegale, cu excepţia celor autorizate prin lege, atunci când este necesar, cu scopuri limitate în cazuri specifice. Acest principiu rezultă din art. 8 al Convenţiei Europene a Drepturilor Omului , menţionată în art. 6 al Tratatului asupra Uniunii Europene, şi din Directivele Consiliului European 95/46/CE şi 97/66/CE .

Toate statele membre au instituit un cadru legal care pemite autorităţilor însărcinate cu aplicarea legilor să obţină mandatul necesar (sau, atunci când sunt implicate două state membre, o autorizaţie eliberată de către un ministru cu rang înalt în ierarhia ministerială) pentru a putea intercepta şi înregistra comunicaţiile din reţeaua publică de telecomunicaţii. Această legislaţie, care trebuie să fie conformă cu dreptul comunitar, prevede garanţii pentru protejarea dreptului fundamental al persoanelor fizice la respectarea vieţii private limitând, de exemplu, folosirea interceptării comunicaţiilor la investigarea cazurilor de infracţiuni grave. Totodată, se impune ca, în fiecare dintre anchete, interceptarea să fie necesară şi proporţionată (fără excese) şi persoana vizată să fie informată despre interceptare imediat ce nu mai face subiectul investigaţiei. Într-un număr mare de state membre, legislaţia referitoare la interceptarea comunicaţiilor prevede obligativitatea societăţilor de telecomunicaţii de a acorda sprijinul tehnic pentru efectuarea ascultărilor.

Astfel, Rezoluţia Consiliului privind interceptarea legală a telecomunicaţiilor, din 17 ianuarie 1995 , are ca obiectiv coordonarea specificaţiilor în domeniu, la nivel comunitar. Anexa rezoluţiei conţine o listă a serviciilor autorizate în materie de interceptare de care statele membre sunt invitate să ţină cont la definirea şi implementarea politicilor şi măsurilor naţionale aplicabile în domeniu.

Liberalizarea telecomunicaţiilor şi explozia utilizării Internet-ului au determinat pătrunderea pe piaţă, pe lângă furnizorii clasici de telefonie vocală pentru care reglementările şi relaţiile de lucru cu autorităţile sunt stabilite deja, a unui mare număr de operatori noi care se confruntă cu cerinţele de interceptare. Cooperarea dintre statele membre devine imperios necesară pentru stabilirea normelor şi obligaţiilor tehnice de interceptare, urmărindu-se evitarea distorsiunilor ce pot apare pe piaţa internă a Uniunii, reducerea la minim a costurilor pe care le implică, respectarea exigenţelor de protejare a vieţii private şi a datelor personale. Aceste norme trebuie să fie publice şi transparente, pe cât posibil, şi nu trbuie să determine slăbirea infrastructurilor de comunicaţie.

Preocupările comunitare pentru facilitarea cooperării în domeniul interceptărilor legale s-au concretizat în adoptarea Convenţiei Uniunii Europene pentru asistenţa mutuală în materie penală, la 29 mai 2000 . Convenţia conţine dispoziţii privind interceptarea comunicaţiilor telefonice prin satelit şi a comunicaţiilor realizate de către o persoană aflată pe teritoriul unui stat membru. Documentul furnizează un cadru legal pentru formularea de către un stat membru a cererilor de interceptare a comunicaţiilor unei persoane aflată pe teritoriul unui alt stat membru. În acest caz, cele două state membre – cel care solicită şi cel pe teritoriul căruia se realizează interceptarea – trebuie să obţină un ordin sau un mandat de interceptare, în conformitate cu legislaţia naţională proprie. Convenţia stabileşte, de asemenea, şi regulile aplicabile în situaţia în care interceptarea comunicaţiilor se poate face prin mijloace de accesare la distanţă, fără a fi necesară asistenţa tehnică din partea statului pe teritoriul căruia se află persoana vizată.

Textul Convenţiei este neutru din punct de vedere tehnic; prevederile sale trebuie testate în practică, iar rezultatatele trebuie examinate de către Comisia Europeană împreună cu statele membre, societăţi şi trusturi, utilizatori şi autorităţi însărcinate cu supravegherea protecţiei datelor, sub aspectul garantării transparenţei, eficacităţii şi echilibrului just al iniţiativelor luate în domeniu.

Orice exploatare abuzivă şi fără discernământ a posibilităţilor de interceptare poate genera probleme privind respectarea drepturilor omului şi submina încrederea cetăţeanului în societatea informatică. Comisia Europeană a primit deja rapoarte referitoare la pretinse abuzuri legate de interceptarea comunicaţiilor .

■ Conservarea datelor referitoare la trafic

Pentru a putea investiga şi urmări în justiţie infracţiunile care implică utilizarea reţelelor de comunicaţii, în special a Internet-ului, autorităţile responsabile cu aplicarea legilor se folosesc frecvent de datele referitoare la trafic, care sunt stocate de către furnizorii de servicii în vederea facturării. Nevoia de stocare a datelor de trafic va dispărea, însă, în condiţiile în care preţul comunicaţiilor tinde să depindă din ce în ce mai puţin de distanţă şi destinaţie şi să fie stabilit de către furnizorii de servicii sub forma unor sume forfetare. În aceste condiţii, autorităţile responsabile cu aplicarea legilor se tem de diminuarea elementelor materiale potenţial utile pentru anchetele penale şi cer ca furnizorii de servicii să conserve aceste date pe o perioadă minimă, pentru a le permite utilizarea lor în scopul aplicării legii.

În conformitate cu directivele comunitare privind protecţia datelor cu caracter personal, mai precis, cu principiul general de limitare a transferurilor (de date) numai pentru scopuri specifice, enunţat în cadrul Directivei 95/467CE şi cu dispoziţiile particulare prevăzute de Directiva 97/66/CE, datele referitoare la trafic trebuie şterse imediat după ce serviciul de telecomunicaţie a fost furnizat, cu excepţia cazului în care acestea sunt necesare pentru facturare. În cazul unui acces forfetar sau gratuit la serviciile de telecomunicaţii, furnizorii de servicii nu sunt autorizaţi, în principiu, să conserve datele referitoare la trafic.

Statele membre, în virtutea aceloraşi directive, pot să adopte măsuri legislative vizând limitarea obligativităţii ştergerii datelor referitoare la trafic, în cazurile când conservarea lor este necesară pentru prevenirea, cercetarea, descoperirea şi urmărirea infracţiunilor penale sau a utilizării neautorizate a sistemelor de telecomunicaţii.

Totodată, măsurile legislative luate la nivel naţional care prevăd conservarea datelor referitoare la trafic pentru scopuri cerute de aplicarea legii trebuie să îndeplinească anumite condiţii: să fie apropriate, necesare şi proporţionate cu efectele urmărite, conform prevederilor comunitare şi internaţionale incluse în Directivele 97/66/CE şi 95/46/CE, Convenţia Europeană a Drepturilor Omului şi Convenţia Consiliului Europei pentru protecţia persoanelor cu privire la prelucrarea automatizată a datelor cu caracter personal, din 28 ianuarie 1981.

Unele state membre ale Uniunii Europene au iniţiative legislative sau de reglementare pentru a obliga sau autoriza furnizorii de servicii să stocheze unele categorii de date referitoare la trafic, după prestarea serviciului respectiv, considerate ca fiind utile pentru investigaţii. Scopul şi forma unor astfel de iniţiative variază de la un stat la altul, dar ele răspund aceloraşi nevoi ale autorităţilor de a veghea la aplicarea legii. În prezent, Comisia Europeană examinează aceste măsuri cu privire la respectarea legislaţiei comunitare în vigoare. 

■ Accesul şi utilizarea anonimă

Juriştii şi-au exprimat părerea că anonimatul conduce la absenţa responsabilităţii şi poate produce impedimente serioase în arestarea unor infractori. Utilizarea anonimă a telefonului mobil este posibilă în unele ţări, graţie folosirii cartelelor, dar nu este permisă în altele. Accesul şi utilizarea anonimă a Internet-ului sunt propuse de către unii furnizori de servicii, cum sunt retransmiterea e-mail-urilor şi Internet-café-urile. Un anumit grad de anonimat este facilitat şi de sistemul dinamic de atribuire a adreselor Internet, în care adresele nu sunt alocate utilizatorilor cu titlu permanent, ci numai pe durata unei sesiuni date.

Unii reprezentanţi ai furnizorilor de servicii informatice s-au declarat împotriva anonimatului, în parte din raţiuni legate de propria securitate, combaterea fraudelor şi integritatea reţelelor. În acelaşi timp, alţi reprezentanţi ai furnizorilor precum şi specialişti în probleme referitoare la respectarea vieţi private au declarat că, fără anonimat, garantarea respectării drepturilor fundamentale este imposibilă.

Grupul pentru protecţia persoanelor cu privire la prelucrarea datelor cu caracter personal (cunoscut sub numele de “grupul de lucru Art. 29”), a adoptat Recomandarea 3/97 pe tema anonimatului pe Internet, la 3 decembrie 1997. Acest grup consideră că problema anonimatului pe Internet se află în mijlocul unei dileme pe care guvernele şi organizaţiile internaţionale trebuie să o rezolve. Pe de o parte, posibilitatea de a rămâne anonim este esenţială pentru respectarea drepturilor fundamentale la viaţa privată şi libertatea de expresie în cyber-spaţiu, iar, pe de altă parte, posibilitatea de a participa la activităţi şi de a comunica on-line fără dezvăluirea identităţii se opune iniţiativelor lansate pentru combaterea conţinutului ilegal şi prejudiciabil, delictelor financiare sau a nerespectării dreptului de autor.

În Declaraţia de închidere a Conferinţei ministeriale pentru reţelele globale ale informaţiei, desfăşurată la Bonn, în perioada 6-8 iulie 1997, s-a susţinut principiul conform căruia, aşa cum utilizatorul unui serviciu clasic de comunicaţie prin poştă, telefon, radio, presă sau teledifuziune (servicii off-line) poate să aleagă să rămână anonim, la fel trebuie să fie şi pentru utilizatorul de servicii prin Internet. Există un consens clar asupra faptului că activitatea exercitată prin intermediul reţelelor de comunicaţii trebuie să fie considerată prin prisma aceloraşi principii juridice de bază aplicabile în alte domenii. Totuşi, capacitatea autorităţilor publice şi guvernamentale de a limita drepturile particularilor şi de a supraveghea comportamentele potenţial ilicite nu trebuie să fie mai mare pentru serviciile din reţelele publice decât pentru activităţile off-line. Exigenţa conform căreia restricţiile libertăţilor şi drepturilor fundamentale trebuie să fie bine justificate, necesare şi proporţionate în raport cu alte obiective de interes general se aplică, de asemenea, şi în cyber-spaţiu.

 

■ Cooperarea la nivel internaţional

Recent, operaţiuni de combatere a criminalităţii informatice conduse concertat la nivel mondial, cum au fost “Starburst” şi “Cathedral”- împotriva reţelelor pedofile, au demonstrat că este utilă coordonarea internaţională a acţiunilor autorităţilor cu atribuţii şi competenţe în domeniu (atât pentru schimbul de informaţii în stadiul preliminar al investigaţiilor, cât şi pentru împiedicarea prevenirii membrilor reţelelor în legătură cu arestările sau percheziţiile). În anchetele poliţiei şi vămii, Internet-ul se dovedeşte o unealtă precisă şi eficace acolo unde este utilizat ca instrument pentru comiterea infracţiunilor tradiţionale, cum sunt falsul şi contrabanda. Însă, aceste operaţiuni au scos în evidenţă şi grave dificultăţi juridice şi operaţionale cu care se confruntă autorităţile responsabile cu aplicarea legilor în desfăşurarea acţiunilor, atît în pregătirea unor comisii rogatorii internaţionale şi identificarea victimelor, cât şi în ceea ce priveşte rolul organizaţiilor internaţionale cu atribuţii de poliţie (Interpol şi Europol, în particular).

În domeniul măsurilor concrete de cooperare, reţelele internaţionale de informaţii devin din ce în ce mai importante pentru autorităţile poliţieneşti şi vamale.

O astfel de reţea de informaţii este operaţională on-line în cadrul Grupului ţărilor G8 (“7 zile din 7 şi 24 de ore din 24”). Misiunea reţelei constă în primirea cererilor urgente de cooperare în cazuri care implică probe din domeniul electronic şi în răspunsul dat. Consiliul JAI (Justiţie şi Afaceri Interne) al Uniunii Europene, în cadrul reuniunii din 19 mai 1998, a aprobat cele 10 principii ale luptei pentru combaterea criminalităţii specifice tehnologiei avansate, care au fost adoptate de către G8 în 1997 şi a invitat statele membre ale Uniunii, care nu fac parte dintre ţările G8, să adere la această reţea (5 state europene au acceptat propunerea făcută şi fac parte din această reţea). Reţeaua G8 cuprinde numeroase puncte de contact care trebuie să coopereze direct, completând structurile de întrajutorare şi canalele ce comunicaţie existente.

Crearea unei astfel de reţele este prevăzută şi de un proiect de Convenţie a Consiliului Europei privind criminalitatea în cyberspaţiu. De asemenea, menţionarea unei reţele de puncte de contact care să funcţioneze permanent se face şi în Hotărârea Consiliului European privind lupta împotriva pornografiei infantile pe Internet (2000), ca şi în poziţia comună a Uniunii Europene asupra proiectului Convenţiei Consiliului Europei privind criminalitatea în cyberspaţiu . 

Deşi preocupările sunt evidente, Uniunea Europeană n-a luat încă, până în acest moment, măsuri concrete în domeniu. Comisia Europeană consideră că, dată fiind necesitatea armonizării competenţelor precum şi realizarea unor activităţi rapide de combatere a fenomenului criminalităţii, intenţiile în legătură cu reţeaua trebuie să se materializeze fără întârziere, nu înainte de a asigura o pregătire corespunzătoare, din punct de vedere juridic şi tehnic, a personalului implicat.

 

■ Puteri şi competenţe în materie de drept procedural

La nivel naţional, atunci când condiţiile legale necesare sunt îndeplinite, autorităţile responsabile cu aplicarea legilor trebuie să fie în măsură să cerceteze şi să obţină rapid datele stocate în calculatoare, pentru a împiedica distrugerea probelor incriminatoare. Autorităţile trebuie să dispună de puteri coercitive suficiente pentru a fi în măsură, în limita competenţelor lor, să facă percheziţii în sistemele informatice şi să confişte date, să determine persoanele să comunice anumite date informatice, să impună conservarea rapidă a datelor precizate, în conformitate cu garanţiile şi procedurile legale normale. La ora actuală, însă, aceste garanţii şi proceduri nu sunt armonizate la nivelul Uniunii Europene.

După cum am mai precizat, problemele apar dacă, în cercetările lor, autorităţile descoperă că sunt implicate calculatoare şi reţele răspândite în mai multe ţări. Procedurile se complică şi mai mult dacă, în momentul verificării calculatorului sau pe timpul anchetei, autoritatea care desfăşoară investigaţia constată că este pe cale să acceseze sau să consulte baze de date electronice localizate pe teritoriul altor ţări. Această situaţie comportă clarificări în chestiunile referitoare la suveranitate sau drepturile omului.

Instrumentele legale existente în domeniul cooperării internaţionale pentru rezolvarea cazurilor penale pot să fie uneori inadecvate sau insuficiente, deoarece aplicarea lor poate lua mult timp (în mod normal, mai multe săptămâni sau chiar luni). Trebuie creat un mecanism prin care, în cazul procedurilor penale transfrontaliere, statele să poată ancheta eficient infracţiunile şi aduna rapid probele sau, cel puţin, să nu piardă dovezi importante, acţiunile desfăşurându-se într-o manieră compatibilă cu principiile respectării suveranităţii naţionale, a drepturilor şi libertăţilor cetăţeneşti, inclusiv dreptul la viaţa privată şi la protecţia datelor cu caracter personal.

Noile propuneri formulate în proiectul de Convenţie a Consiliului Europei privind criminalitatea informatică introduc norme clare de conservare a datelor necesare pentru finalizarea anchetelor specifice. Alte aspecte, precum cele referitoare la sechestru sau percheziţii transfrontaliere, implică probleme de fond dificile care, pentru moment, n-au putut fi rezolvate. Sunt în dezbatere condiţiile în care sunt posibile efectuarea percheziţiilor şi punerile sub sechestru, în cadrul unei proceduri accelerate, înainte de a fi informat statul membru pe teritoriului căruia au loc, şi garanţiile ce vor fi instituite pentru ca drepturile fundamentale să fie respectate.

Pentru cazurile de criminalitate informatică transfrontalieră, este important de stabilit o regulă explicită prin care se desemnează ţara competentă pentru instrumentarea investigaţiei. În particular, trebuie evitată situaţia în care infracţiunea nu implică competenţa nici unei ţări. Proiectul de Convenţie a Consiliului Europei propune ca un stat să-şi recunoască competenţa atunci când infracţiunea penală este comisă pe teritoriul său sau de către unul dintre cetăţenii săi. Atunci când sunt implicate mai multe state, acestea hotărăsc de comun acord care din ele va conduce investigaţia. Definitivarea regulilor şi principiilor pe baza cărora vor fi instrumentate cazurile de criminalitate informatică transfrontalieră se va face, însă, după consultări bilaterale sau multilaterale între statele membre, aflate în prezent în plină desfăşurare.

La solicitarea Consiliului European, formulată cu ocazia reuniunii de la Tampere, din octombrie 1999, Comisia Europeană a adoptat un program de măsuri destinate să pună în practică principiul recunoaşterii mutuale a hotărârilor judiciare. Comisia a publicat, în acest sens, la 26 iulie 2000, Comunicarea referitoare la hotărârile finale în materie penală (COM(2000) 495. În cadrul contribuţiei sale la aplicarea măsurilor – ca parte din programul menţionat – care privesc executarea ordinelor prealabile procesului, Comisia urmează să examineze posibilităţile de recunoaştere mutuală a acestor ordine legate de anchetele în cazuri de cybercriminalitate, în vederea prezentării unei propuneri legislative specifice.

■ Forţa probantă a datelor informatice

Chiar atunci când au acces la date informatice care se constituie ca dovezi pentru o infracţiune, autorităţile responsabile cu aplicarea legilor trebuie fie în măsură să le recupereze şi să le autentifice pentru a le putea folosi în anchete şi urmăriri penale. Sarcina lor este greoaie, dat fiind caracterul “volatil” al datelor electronice şi uşurinţa cu care ele pot fi manipulate, falsificate, protejate prin mijloace tehnice sau distruse. Această muncă este încredinţată unor servicii de cercetare în domeniul criminalităţii informatice şi cuprinde dezvoltarea şi utilizarea de protocoale şi proceduri ştiinţifice pentru cercetarea dovezilor informatice şi analizarea şi conservarea autenticităţii datelor care au fost recuperate.

Organizaţia internaţională pentru dovezi informatice (IOCE) a acceptat, la cererea experţilor din grupul ţărilor G8, să elaboreze recomandări şi norme, cuprinzând definirea termenilor comuni, metodele şi tehnologiile de identificare, crearea unui format tip pentru cererile din domeniul juridic. Uniunea Europeană se va asocia la această acţiune, atât prin organismele specializate în anchete privind criminalitatea informatică din statelor membre, cât şi prin activităţi de cercetare şi dezvoltare finanţate prin programe comunitare.

3.2. Sancţionarea criminalităţii informatice în dreptul comparat 

Codul penal, prin reglementările sale, are în vedere ocrotirea unor valori sociale recunoscute ca importante pentru ordinea socială. 

Diferenţele care există între codurile penale ale statelor în ceea ce priveşte modul de reglementare al criminalităţii informatice se explică, pe de o parte, prin faptul că infracţiunile din domeniul activităţilor informatice nu au fost recunoscute pe plan mondial decât în ultimii ani şi au avut evaluări divergente, iar, pe de altă parte, prin nivelul scăzut de dezvoltare al unor state în domeniul tehnologiilor informatice şi al sistemelor de telecomunicaţii, care nu a impus introducerea reglementărilor în această materie. 

În anumite ţări, cum ar fi Canada, Japonia şi Statele Unite ale Americii, codurile penale respective nu conţin într-o măsură mare reglementări privind protecţia privată. În alte ţări, codurile penale includ liste detaliate de activităţi infracţionale reglementate prin legi administrative. În Finlanda, Comitetul pentru prevenirea crimelor informaţionale, şi în Franţa, Comisia pentru revizuirea codului penal, intenţionează să impună importante prevederi penale prin care să se sancţioneze infracţiunile informatice.

O analiză a celor mai importante diferenţieri privind tratarea acestui tip de infracţiune în dreptul penal european se prezintă în felul următor:

● există un grup de infracţiuni îndreptate împotriva drepturilor persoanei care include următoarele tipuri de acţiuni: 

- accesul şi obţinerea neautorizate a datelor, precum şi divulgarea şi răspândirea acestora (chiar dacă nu sunt date cu caracter personal);

- modificarea, falsificarea şi utilizarea datelor cu intenţia de a produce pagube; 

- colectarea, stocarea şi înregistrarea datelor care nu sunt publice; 

- păstrarea unor baze de date electronice care nu corespund realităţii. 

Se remarcă existenţa unor prevederi şi sancţiuni penale neuniforme, care diferă de la ţară la ţară, în funcţie de tipul datelor manipulate. Singurele armonizări au fost realizate în domeniul protecţiei datelor cu caracter personal pentru protecţia vieţii private . Din momentul în care în dreptul penal au apărut prevederi care reglementează protecţia datelor cu caracter personal, care se regăsesc şi în materia dreptului civil, toate excepţiile care permit utilizarea acestor date sau alte interpretări care conduc la anomalii sau inadvertenţe se regăsesc în materia dreptului penal. 

● lipsa unor prevederi şi reglementări penale clare privind datele cu caracter personal a condus la apariţia unui al doilea grup de infracţiuni care au prevederi în codurile penale: procesarea datelor cu caracter personal (înregistrarea, declararea, brevetarea).

În dreptul penal al SUA se regăsesc prevederi care reglementează următoarele acţiuni: refuzul de a da informaţii cu caracter personal sau de a da informaţii false autorităţilor statului, refuzul de a permite accesul şi inspecţia autorităţilor pe o proprietate personală (au fost incluse în definiţie şi calculatoarele personale), refuzul de a permite înregistrarea oficială a unor date cu caracter personal. 

● un al treilea tip de încălcare a legii cuprinde acţiuni care încalcă dreptul la libera informaţie, de asemenea reglementat în multe coduri penale.

● ultimul tip de activitate sancţionată penal de câteva ţări se referă la acţiunile prin care o persoană nu ia măsurile necesare asigurării securităţii unui sistem informatic cu tot ce cuprinde acesta. 

Accesul neautorizat reprezintă prima treaptă în comiterea unor infracţiuni cu ajutorul calculatorului. Toate acţiunile ulterioare care se pot realiza într-o reţea trebuie să fie precedate de pătrunderea într-un sistem. Şi totuşi, accesul neautorizat reprezintă cea mai inocentă infracţiune într-o ierarhie care devine din ce în ce mai serioasă şi mai condamnată de codul penal. 

Principalele prevederi şi sancţiuni ale codurilor penale, precum şi ale altor legi care reglementează criminalitatea informatică se prezintă în modul următor: 

● Australia: Codul penal - secţiunea VI A - infracţiuni realizate cu ajutorul calculatorului

▪ acţiunea prin care se realizează accesul neautorizat la bazele de date ale Commonwealth-ului precum şi copierea acestora se pedepseşte cu 6 luni închisoare;

▪ comiterea unei fraude realizată cu ajutorul datelor obţinute prin acces neautorizat precum şi stocarea unor date pe un calculator situat în afara teritoriului Commonwealth-ului se pedepsesc cu 2 ani închisoare;

▪ acţiunile de şantaj, fals în înscrisuri, trafic de influenţă şi abuz în serviciu care se realizează prin intermediul datelor obţinute prin acces neautorizat se pedepsesc cu 6 luni închisoare; 

● Austria: Legea privind protecţia privată (2000) – Secţiunea 10

▪ în situaţiile în care delictele produse prin intermediul calculatorului nu au relevanţă juridică pentru instanţă sau nu sunt pedepsite prin alte clauze penale administrative, acestea se sancţionează cu amendă de la 260000 de şilingi . 

● Belgia: Codul penal – Capitolul privind criminalitatea informatică (2000)

▪ Art. 550 (b): accesul neautorizat şi rămânerea cu bună ştiinţă într-un sistem informatic se pedepseşte cu închisoare de la 3 luni la 1 an sau cu amendă de la 5200 la 20000 de franci belgieni. Dacă accesul se produce în scopul realizării unei fraude, pedeapsa cu închisoarea este de la 6 luni la 2 ani; 

▪ acţiunile persoanelor care, pentru a comite o fraudă sau pentru a produce un prejudiciu, îşi depăşesc atribuţiile şi reglementările de acces care sunt limitate la propriul calculator şi accesează ilegal întregul sistem se pedepsesc cu închisoare de la 6 luni la 2 ani sau cu amendă de la 5200 la 20000 de franci belgieni. Tentativa se pedepseşte;

▪ persoanele care se găsesc într-una din situaţiile prezentate în paragrafele anterioare şi în plus accesează date care sunt stocate, procesate sau transmise printr-un sistem informatizat, capturează asemenea date indiferent de metodă, produc pagube sau strică, chiar neintenţionat, un sistem informatic sau o bază de date stocată, procesată sau transmisă sunt pasibile de pedepse cu închisoarea de la 1 la 3 ani;

▪ acţiunile persoanelor care, cu intenţia de a comite o fraudă sau pentru o produce un prejudiciu, caută, procură, difuzează sau comercializează date stocate, procesate sau transmise printr-un sistem informatic se pedepsesc cu închisoare de la 6 luni la 3 ani sau cu amendă de la 5200 la 20000 de franci belgieni;

▪ acţiunea de incitare la săvârşirea unei activităţi menţionate în paragrafele anterioare se pedepseşte cu închisoare de la 6 luni la 5 ani sau cu amendă de la 5200 la 40000 de franci belgieni. 

▪ acţiunea persoanelor care utilizează în folosul propriu unele date despre care au cunoştinţă că au fost obţinute printr-o metodă prezentată în paragrafele anterioare se pedepseşte cu închisoare de la 6 luni la 3 ani sau cu amendă de la 5200 la 20000 de franci belgieni.

● Brazilia: - nu există prevederi penale (a fost introdusă în dezbaterea Congresului Legea 88/1999 privind criminalitatea informatică);

● Canada: Codul penal - Secţiunea 342.1 

▪ acţiunea unei persoane care în mod fraudulos sau neautorizat:

-a) utilizează, direct sau indirect, un serviciu informatic;

-b) interceptează, direct sau indirect, cu ajutorul unui dispozitiv electromagnetic, acustic, mecanic sau de orice alt tip orice funcţiune a unui calculator; 

-c) utilizează sau produce utilizarea unui sistem informatic pentru realizarea unei acţiuni prevăzute la lit. a) sau b) sau a altei infracţiuni informatice;

-d) posedă, utilizează, navighează sau permite altei persoane să aibă acces la parola unui calculator pentru a realiza una din acţiunile prevăzute la lit. a), b) sau c) 

se pedepseşte cu închisoare de la 3 luni la 10 ani sau cu amendă.

● Chile: - nu există prevederi penale (se aplică doar prevederile Legii 19223/1993 privind infracţiunile comise asupra bazelor de date electronice – legea sancţionând spionajul informatic). 

● Republica Populară Chineză: Decretul 147/1994 reglementează protecţia datelor informatice 

▪ Art. 23: organizaţiile de securitate publică au competenţe în a sancţiona o persoană particulară cu amendă de până la 5000 Yuani, iar o firmă cu amendă de până la 15000 Yuani, în situaţia în care cei în cauză se fac vinovaţi de virusarea deliberată a unei reţele de calculatoare sau de pătrunderea neautorizată într-un astfel de sistem. Veniturile realizate în urma acestor acţiuni se confiscă, iar amenzile care pot fi aplicate pot atinge sume egale cu de trei ori valoarea câştigurilor realizate.

● Republica Cehă: - nu există prevederi penale;

● Danemarca: Codul penal – articolul 263 

▪ acţiunea prin care o persoană obţine acces la datele sau programele unei alte persoane şi le utilizează în folos personal se pedepseşte cu închisoare de până la 6 luni;

▪ acţiunea prin care se obţine accesul la date considerate secrete constituie circumstanţă agravantă şi se pedepseşte cu închisoare de până la 2 ani; 

● Elveţia: - Codul penal

▪ Art.143: persoana care accesează ilegal un calculator, cu intenţia de a procura anumite date protejate electronic, poate fi pedepsită cu închisoare sau cu amendă. 

● Finlanda: Codul penal – capitolul 38 – Încălcarea legii datelor

▪ Art. 8: acţiunea prin care o persoană utilizează un cod de identificare care nu-i aparţine pentru a penetra părţile protejate ale unui sistem informatic ce conţine date stocate şi procesate electronic se pedepseşte cu închisoare de până la un an;

▪ acceaşi pedeapsă se aplică şi în cazul obţinerii de date cu ajutorul altor dispozitive tehnice, fără pătrunderea directă într-un sistem informatic. Tentativa se pedepseşte.

Sancţiunile se aplică în cazul obţinerii unor date care nu sunt considerate secrete de stat.

● Franţa: Codul penal – Capitolul III – Acţiuni îndreptate contra sistemelor automatizate

▪ Art. 323-1: accesul neautorizat şi rămânerea într-un sistem informatic de procesare a datelor se pedepseşte cu închisoare de până la un an sau cu amendă de la 100000 de franci francezi. Acţiunea, realizată prin acces neautorizat, de modificare sau se ştergere a datelor sau de schimbare a parametrilor funcţionali ai sistemului se pedepseşte cu închisoare până la 2 ani sau cu amendă de la 200000 de franci francezi; 

▪ Art. 323-2: acţiunea de perturbare sau de împiedicare a funcţionării unui sistem informatic de procesare a datelor se pedepseşte cu închisoare până la 3 ani sau cu amendă de la 300000 de franci francezi;

▪ Art. 323-3: acţiunea de introducere ilegală a unor date într-un sistem informatic se pedepseşte cu închisoare până la 3 ani sau cu amendă de la 300000 de franci francezi;

▪ Art. 323-4: asocierea în grupuri pentru comiterea unor infracţiuni prevăzute la Art.323-1, 323-2, 323-3 constituie circumstanţă agravantă.

● Germania: Codul penal – Secţiunea 202a – Spionajul informatic; Secţiunea 303a – Alterarea datelor electronice, Secţiunea 303b – Sabotajul informatic

▪ acţiunea prin care o persoană obţine fără autorizare date protejate, care sunt stocate electronic sau magnetic, se pedepseşte cu închisoare până la 3 ani;

▪ acţiunea prin care o persoană şterge, face inutilizabile sau distorsionează, în mod ilegal, bazele de date electronice se pedepseşte cu închisoare de la 3 ani, 

▪ acţiunea prin care o persoană se interferează (distruge, copiază, şterge sau distorsionează) în procesul de procesare a datelor economice sau administrative se pedepseşte cu închisoare până la 5 ani. Tentativa se pedepseşte.

● Grecia: Codul penal – Articolul 370C§2

▪ accesul ilegal la baze de date stocate electronic sau transmise prin reţeaua de telecomunicaţii se pedepseşte cu închisoare de la 3 luni sau cu amendă de la 10000 de drahme (în mod deosebit se urmăresc acţiunile prin care se violează sistemele de securitate ale reţelelor informatice);

▪ dacă activităţile ilegale prejudiciază relaţiile internaţionale sau securitatea statului grec, acestea se pedepsesc în conformitate cu art.148 al codului penal.

● Hong Kong: Ordonanţa privind telecomunicaţiile – accesul neautorizat realizat prin intermediul calculatorului 

▪ acţiunea de acces neautorizat care se realizează cu bunăştiinţă sau accidental, prin intermediul sistemului de telecomunicaţii, şi care are ca efect obţinerea de date (programe software, date private, etc.) sau producerea de daune într-un sistem informatic se pedepseşte cu amendă de până la 20000 de dolari. Aceste acţiuni pot fi aduse la cunoştiinţa autorităţilor în drept în orice moment în termen de 3 ani de la comitere sau în termen de 6 luni de la descoperirea săvârşirii acesteia, prin intermediul unui procuror, după depăşirea termenului de 3 ani;

▪ acţiunea de acces neautorizat prin care o persoană intenţionează să comită o fraudă, să înşele o persoană, să obţină un câştig ilegal sau producă o pagubă unei persoane, se pedepseşte cu închisoare de până la 5 ani. 

● Irlanda: Codul penal – Secţiunea 5

▪ acţiunea prin care o persoană accesează ilegal baze de date (indiferent de tipul acestora sau de nivelul lor de secretizare) dintr-un calculator (din interiorul sau exteriorul ţării) cu intenţia de a le păstra în scop personal sau pentru a le scoate în afara ţării se pedepseşte cu închisoare până la 3 luni sau amendă până la 500 de lire.

● Islanda: Codul penal § 228 Secţiunea 1

▪ acţiunea prin care o persoană accesează ilegal baze de date sau programe se pedepseşte cu închisoare până la 3 luni sau cu amendă.

● Israel: Legea privind sistemele informatice (1995)

▪ acţiunea prin care o persoană obţine în mod ilegal acces (direct sau indirect) la bazele de date stocate electronic se pedepseşte cu închisoare până la 3 ani;

▪ acţiunea de perturbare a activităţii unui calculator, falsificarea datelor, editarea, transferul sau introducerea unui virus într-un sistem informatic se pedepseşte cu închisoare între 3 şi 5 ani;

▪ activităţile ilegale care au ca domeniu drepturile de autor sunt subiectul altei legi.

● Italia: Codul penal – Articolul 615b – Accesul neautorizat la sistemul informatic sau de telecomunicaţii

▪ acţiunea prin care se realizează accesul neautorizat la sistemele informatice sau cele de telecomunicaţii, care sunt protejate prin măsuri de securitate, se pedepseşte cu închisoarea până la 3 ani.

● Japonia: Legea 128/1999 privind accesul în sistemele informatice 

▪ Art.3: acţiunile ilegale privind accesarea unui sistem informatic cuprind următoarele aliniate: 

- acţiunea prin care se obţine ilegal o funcţiune tehnică care este restricţionată prin parole de acces şi care se realizează prin folosirea liniilor de telecomunicaţii sau prin utilizarea codurilor de identificare aparţinând altor persoane;

- acţiunea prin care se obţine utilizarea ilegală a unei funcţiuni restrictive şi care se realizează prin intermediul liniilor de telecomunicaţii sau prin accesarea directă, manuală, a funcţiilor de comandă (se exclude introducerea parolelor);

- acţiunea prin care se obţine utilizarea ilegală a unei funcţiuni restrictive prin accesarea directă, manuală, a funcţiilor de comandă ale unui alt calculator din reţea prin intermediul reţelelor de telecomunicaţii.

▪ Art.4: nici o persoană nu are dreptul de a utiliza parole de acces aparţinând altei persoane pentru a pătrunde într-o reţea informatică şi nici nu are dreptul de a solicita unui expert în informatică să-i faciliteze accesul la sistem;

▪ Art.8: acţiunile enumerate în cadrul art.3 se pedepsesc cu închisoare până la un an sau cu amendă de până la 500000 de yeni. Acţiunea ilegală prevăzută de art.4 se pedepseşte cu amendă de până la 300000 de yeni.

● Luxemburg: Legea privind măsurile de combatere a criminalităţii informatice şi financiare (1993) - Secţiunea VI

▪ acţiunea prin care se realizează accesul ilegal într-un sistem informatic (fie şi parţial) se pedepseşte cu închisoare de la 3 luni la 1 an sau cu amendă de la 10000 la 250000 de franci;

▪ acţiunea prin care se realizează modificarea şi deteriorarea datelor electronice sau a funcţionării unui sistem informatic se pedepseşte cu închisoare până la 2 ani sau cu amendă de la 50000 la 500000 de franci.

● Marea Britanie: Legea sistemelor informatice (1990) 

▪ o persoană comite o infracţiune pedepsită de lege dacă execută operaţiuni prin care realizează penetrarea sistemului de securitate privind accesul la bazele de date sau programele unui calculator (nu se fac diferenţieri pentru anumite tipuri de date sau programe). Acţiunea se pedepseşte cu închisoare până la 6 luni; 

▪ persoana comite o faptă penală dacă accesul neautorizat se realizează în scopul comiterii sau facilitării comiterii unor infracţiuni prevăzute de către codul penal. Acţiunea se pedepseşte cu condamnarea la închisoare până la 5 ani. Persoanele cu vârsta sub 21 de ani, care comit asemenea fapte pot fi condamnate, dar există anumite restricţii în Anglia şi Ţara Galilor.

▪ persoana comite o infracţiune dacă realizează o acţiune prin care modifică conţinutul unor date sau a unor programe, indiferent de tipul datelor, programelor sau de proprietarul calculatorului. Acţiunea se pedepseşte cu condamnarea la închisoare de la 6 luni la 5 ani. 

● Noua Zeelandă: - nu există prevederi penale (este în vigoare o Lege care conţine un amendament ce sancţionează accesarea unui calculator în scopuri frauduloase, precum şi producerea de pagube unui sistem informatic).

● Norvegia: Codul penal 

▪ § 145: acţiunea ilegală prin care o persoană deschide un document electronic închis, care nu-i aparţine, sau sparge, în acest scop, cheile de securitate ale unui calculator se pedepseşte cu închisoare până la 6 luni. Aceeaşi pedeapsă se aplică acţiunilor prin care o persoană accesează ilegal un sistem informatic precum şi datele sau programele care sunt stocate în acesta. Dacă în urma accesului neautorizat, a copierii de documente sau în urma exploatării greşite a sistemului se produc daune, acţiunea se pedepseşte cu închisoare până la doi ani. Complicitatea se pedepseşte la fel.

▪ § 151 b: acţiunea prin care se realizează distrugerea, deteriorarea parţială sau scoaterea din folosinţă a unor baze de date electronice utile pentru activităţi în folosul comunităţii (televiziune, telecomunicaţii, transporturi sau administraţie publică) se pedepseşte cu închisoare până la 10 ani; 

▪ § 261: acţiunea ilegală prin care se utilizează orice parte din averea unei persoane, prin aceasta obţinându-se un profit în folos propriu sau prin care se produce o pagubă acelei persoane, se pedepseşte cu închisoare până la 3 ani. Complicitatea se pedepseşte identic;

▪ § 291: acţiunea prin care se produc pagube importante valorilor electronice are încadrarea juridică de vandalism şi se pedepseşte cu închisoare până la 1 an. 

● Olanda: Codul penal 

▪ acţiunea de pătrundere neautorizată într-un sistem informatic, realizată prin spargerea sistemului de securitate sau prin intermediul unei intervenţii tehnice (semnal, cheie sau identitate false) în scopul copierii şi procesării unor date sau ale unor părţi ale sistemului se pedepseşte cu închisoare până la 6 luni sau amendă până la 10000 de guldeni; 

● Polonia: Codul penal

▪ Art. 267: interceptarea ilegală a corespondenţei electronice sau conectarea neautorizată la reţelele de transmitere a acesteia prin spargerea protecţiilor electronice, magnetice sau de alt tip se pedepseşte cu închisoare de la 2 ani.

Aceeaşi pedeapsă se aplică acţiunilor de interceptare ilegală realizate prin intermediul înregistrărilor audio, video sau a altor echipamente speciale precum şi acţiunilor prin care se transmit altor persoane informaţii obţinute prin metodele enumerate mai sus;

▪ Art. 268: acţiunea ilegală prin care se realizează distrugerea, degradarea, ştergerea sau alterarea unor înregistrări necesare unor investigaţii oficiale se pedepseşte cu închisoare de la 2 ani. Dacă acţiunea de distrugere vizează înregistrările electronice, aceasta se pedepseşte cu închisoare de la 3 ani. Dacă acţiunea de distrugere are ca efect pierderea unor drepturi de proprietate, aceasta se pedepseşte cu închisoare între 3 luni şi 5 ani; 

▪ Art. 269: acţiunea ilegală prin care se realizează distrugerea, ştergerea sau modificarea unui act electronic cu relevanţă pentru securitatea naţională, siguranţa transporturilor sau operaţiuni guvernamentale, aceasta se pedepseşte cu închisoare de la 6 luni la 8 ani.

● Portugalia: Legea criminalităţii informatice (1991)

▪ Art. 7: acţiunea prin care o persoană obţine şi foloseşte în folos personal informaţii obţinute fraudulos prin accesarea unei reţele de calculatoare se pedepseşte cu închisoare de la 120 de zile până la 1 an. Dacă informaţiile sunt obţinute prin spargerea codurilor de securitate, acţiunea se pedepseşte cu închisoare până la 3 ani; 

Dacă acţiunea de acces ilegal se referă la obţinerea şi comercializarea unor date care reprezintă secrete sau sunt confidenţiale, fiind protejate de lege, se pedepseşte cu închisoare de la 1 an la 5 ani.

● România: - nu există prevederi penale;

● Singapore: Legea privind utilizarea sistemelor informatice – Capitolul 50A

▪ acţiunea prin care o persoană pătrunde fără autorizare în sistemul de securitate al unui calculator se pedepseşte cu închisoare până la 2 ani sau cu amendă până la 5000 de dolari, iar dacă aceasta rulează datele sau programele calculatorului respectiv pedeapsa poate creşte până la 3 ani închisoare, iar amenda până la valoarea de 10000 de dolari. Dacă accesul neautorizat are ca rezultat distrugerea datelor, acţiunea se pedepseşte cu închisoare până la 7 ani sau cu amendă până la 50000 de dolari;

▪ acţiunea prin care se pătrunde fără autorizare în sistemul de securitate al unui calculator, cu intenţia de a comite o infracţiune, se pedepseşte cu închisoare de la 2 ani la 10 ani sau cu amendă până la 50000 de dolari. 

● Spania: - nu există prevederi penale (cu excepţia Legii privind combaterea pornografiei infantile);

● Statele Unite ale Americii: Codul penal – Titlul 18

▪ constituie infracţiune pătrunderea neautorizată a unei persoane într-o bază de date informatizată cu scopul obţinerii de informaţii protejate de Guvernul SUA, conform Legii privind energia atomică din 1954, cu scopul de a le transmite unor persoane neautorizate, din interiorul sau exteriorul ţării sau pentru a obţine avantaje personale;

▪ constituie infracţiune pătrunderea neautorizată a unei persoane într-o bază de date informatizată cu scopul obţinerii de informaţii cu caracter financiar, economic, privind agenţiile guvernamentale americane sau care pot fi folosite pentru perturbarea activităţilor de telecomunicaţii interstatale; 

▪ constituie infracţiune pătrunderea neautorizată a unei persoane într-o bază de date informatizată cu scopul obţinerii de informaţii pentru producerea unei fraude care depăşeşte valoarea de 5000 de dolari pe parcursul unui an;

▪ constituie infracţiune accesul neautorizat într-un sistem informatic cu scopul de a produce pagube sau de a specula valori ale persoanelor private, firmelor, asociaţiilor, instituţiilor educaţionale, guvernamentale sau de alt tip;

Pedepsele sunt diferenţiate – de la tipul informaţiilor obţinute prin acces neautorizat şi forma prin care au fost utilizate aceste informaţii – infracţiunile obişnuite fiind sancţionate cu închisoare până la 5 ani, iar cele grave cu închisoare până la 10 ani. 

Pedepsele diferă de la stat la stat, fiecare având un cod propriu de tratare a criminalităţii informatice. 

● Suedia: Legea datelor (1973) modificată în 1986 şi 1990

▪ acţiunea prin care o persoană pătrunde fără autorizare într-un sistem informatic, pentru a procesa şi înregistra anumite date sau pentru a le distruge, se pedepseşte cu închisoare până la 2 ani, dacă datele în cauză nu fac obiectul Legii protecţiei secretului de stat (1990).

● Turcia: Codul penal - articolul 525a

▪ acţiunea prin care se realizează pătrundea fără autorizare într-un sistem informatic şi copiază sau distruge baze de date electronice este pedepsită cu închisoare de la 3 luni sau amendă în funcţie de gradul de secretizare al datelor. 

 

 

4. Organizaţii specializate în combaterea criminalităţii informatice şi acţiuni iniţiate de acestea

 

● Reţeaua de informaţii pentru combaterea criminalităţii a Naţiunilor Unite

Reţeaua de informaţii pentru combaterea criminalităţii a Naţiunilor Unite a fost înfiinţată în anul 1989, în conformitate cu prevederile Rezoluţiei Naţiunilor Unite 1986/11 (alin. 5(a), Consiliul Economic şi Social), “pentru a stabili, în cooperare cu Institutele Naţiunilor Unite şi alte organisme interesate, o reţea globală de informaţii pentru prevenirea şi combaterea criminalităţii (...) incluzând un sistem de centralizare a informaţiilor provenite de la organizaţiile neguvernamentale şi institutele ştiinţifice”.

Constituirea acestei reţele reprezintă rodul eforturilor conduse de către Divizia pentru prevenirea şi combaterea criminalităţii a Naţiunilor Unite, cu sediul la Viena. Divizia acţionează ca şi coordonator şi arbitru al schimburilor internaţionale şi răspândirii informaţiilor pentru prevenirea şi combaterea criminalităţii.

Reţeaua Naţiunilor Unite are ca obiective principale:

· facilitarea schimbului de informaţii şi interconectarea dintre autorităţi, utilizatori, experţi, corespondenţi ai Naţiunilor Unite şi diferite instituţii de cercetare;

· realizarea şi sprijinirea transferului de cunoştinţe, inclusiv rezultate de cercetare;

· conectarea centrelor de documentare pentru combaterea criminalităţii şi bibliotecilor din toată lumea;

· susţinerea înfiinţării şi dezvoltării sistemelor naţionale şi locale pentru combaterea criminalităţii.

Forma actuală a Reţelei de informaţii pentru combaterea criminalităţii a Naţiunilor Unite a fost dezvoltată de Universitatea din Viena (Institutul pentru Ştiinţe Computerizate Aplicate) şi Universitatea din Linz (Institutul pentru Procesarea Datelor din Afaceri, Administraţie, Ştiinţe Sociale şi Economice) şi îşi desfăşoară operaţiunile prin severul SUN SPARC din Viena.

● Franţa

Dezvoltarea Internet-ului şi a tehnologiilor informatice reprezintă pentru Guvernul francez o nouă prioritate abordată, mai ales începând cu anul 1997, când a fost lansat “Programul de Acţiune Guvernamentală pentru Societatea Informaţiei”.

Pentru susţinerea programului, în cadrul Ministerului pentru Economie, Finanţe şi Industrie, a fost creată, la 2 noiembrie 1998, Direcţia Generală de Industrie, Tehnologii ale Informaţiei şi Poştă. Această direcţie elaborează politica guvernamentală în domeniul poştei şi telecomunicaţiilor şi veghează ca măsurile legislative şi de reglementare să fie puse în practică. 

Conform Legii de reglementare a telecomunicaţiilor din 26 iulie 1996, activitatea în domeniul telecomunicaţiilor este coordonată şi supravegheată, în afară de ministrul de resort, şi de o instituţie independentă - Autoritatea de reglementare a telecomunicaţiilor. În condiţii de eficienţă şi neutralitate faţă de toţi “actorii” (întreprinderi, furnizori de servicii sau utilizatori) de pe piaţa telecomunicaţiilor, favorizând dezvoltarea durabilă şi promovând stabilitatea în activitatea şi hotărârile sale, această Autoritate poate să intervină în cazul unor litigii, concilieri şi dispune de competenţa de a sancţiona. Deşi Autoritatea de reglementare a telecomunicaţiilor este independentă, hotărârile sale sunt supuse unor controale multiple, din partea unor autorităţi, a justiţiei (hotărârile acesteia sunt susceptibile de recurs la Curtea de Apel din Paris sau la Consiliul de Stat) sau a investitorilor şi consumatorilor (care apreciază pertinenţa hotărârilor Autorităţii prin prisma intereselor lor).

Adaptarea legislaţiei franceze la societatea informaţională s-a concretizat prin adoptarea Legii privind semnătura electronică şi valoarea probantă a documentului numeric, la 13 mai 2000. Guvernul francez pregăteşte, de asemenea, un proiect de Lege pentru societarea informaţiei, care urmează să fie transmis Parlamentului spre dezbatere în cursul anului 2001. Proiectul a fost conturat după ce, Ministrul Economiei, Finanţelor şi Industriei, în colaborarea cu Ministrul Justiţiei şi Ministrul Culturii şi al Comunicării au dat publicităţii un document de orientare asupra problemelor juridice puse de societatea informaţiei, la 5 octombrie 1999, şi apoi acesta a fost supus consultării publice o perioadă de două luni. 

Viitoarea lege a societăţii informaţionale se axează pe trei coordonate principale:

- asigurarea libertăţii de comunicaţii în linie;

- favorizarea accesului unui mare număr de utilizatori la reţelele societăţii informaţiei;

- asigurarea securităţii şi loialităţii tranzacţiilor în linie.

Pentru rezolvarea problemelor pe care le presupune asigurarea securităţii sistemelor informatice şi a schimburilor electronice, Secretariatul de stat pentru industrie (din cadrul Ministerului Economiei, Finanţelor şi Industriei) a lansat programul “OPIDUM 2001”, la 15 februarie 2001. Acest program vizează selectarea şi susţinerea financiară a unor proiecte de cercetare şi dezvoltare în domeniul securităţii sistemelor informatice, pe parcursul a doi ani consecutiv.

Principalul instrument al politicii de securitate a sistemelor informatice – o politică de certificare voluntară care să permită utilizatorilor demonstrarea calităţilor produselor şi prestaţiilor – este schema de evaluare şi de certificare a securităţii produselor şi tehnologiilor informaţiilor, introdusă după 1 septembrie 1995. În centrul acestei scheme se află Direcţia Centrală de Securitate a Sistemului de Informaţii (DCSSI), cu rol de organism de certificare şi control al centrelor de evaluare şi de eliberare a certificatelor pe probleme specifice. Direcţia veghează, de asemenea, ca aplicarea criteriilor de evaluare şi a metodologiei specifice să se realizeze corect şi coerent în cadrul schemei franceze. 

Schema franceză de evaluare dispune acum de opt centre de evaluare, dintre care două sunt centre de stat (CELAR şi DCSSI).

În domeniul serviciilor care presupun recunoaşterea semnăturii electronice, este în curs de definitivare o schemă analoagă, prin colaborarea Ministerului Economiei, Finanţelor şi Industriei cu Comitetul francez de acreditare (COFRAC) şi cu Direcţia Centrală de Securitate a Sistemelor de Informaţii.

● SUA

Biroul Federal de Investigaţii al SUA (FBI) a creat un program de calculator destinat interceptării comunicaţiilor pe Internet, denumit “Carnivore”. Plasat pe reţeaua unei companii furnizoare de servicii Internet (ISP – Internet Service Providers), acesta are acces la o gamă largă de comunicaţii şi monitorizează transmisiile prin Internet. 

Centrul american pentru Democraţie şi Tehnologie a cerut unui grup independent de experţi în domeniu prezentarea unei analize tehnologice, care să explice ceea ce poate face programul “Carnivore” şi dacă utilizarea lui respectă prevederile legale.

Protecţia consumatorilor pe Internet

Liga Naţională a Consumatorilor (National Consumers League - NCL), cea mai veche organizaţie nonprofit a consumatorilor din S.U.A, având misiunea de a identifica, proteja, reprezenta şi promova interesele economice şi sociale ale consumatorilor şi lucrătorilor, a creat în martie 1996 Observatorul de fraude pe Internet (Internet Fraude Watch – IFW). Acesta reprezintă un site web specializat pentru a oferi consumatorilor sfaturi referitoare la serviciile promovate din spaţiul virtual şi a dirija rapoartele privind eventualele fraude pe Internet către agenţiile guvernamentale abilitate pentru aplicarea legilor.

Comerţul electronic (Cybershopping), tranzacţiile bancare on-line, ca şi alte utilităţi ale Internet-ului, determină un număr crescând de consumatori să facă afaceri prin computer. Infractorii recunosc, de asemenea, potenţialul oferit de spaţiul virtual; aceleaşi fraude, care se derulau până nu demult prin poştă sau telefon, pot fi găsite pe Internet, iar noile tehnologii facilitează numeroase modalităţi de comitere a infracţiunilor, în dauna consumatorilor. 

Internet Fraud Watch este o secţiune a site-ului Centrului Naţional de Informaţii privind Fraudele (National Fraud Information Center - NFIC -) şi oferă on-line soluţii, articole, buletine şi informaţii diverse, care pot fi folosite pentru a preveni fraudele, a proteja viaţa privată şi a permite navigarea pe Internet mai sigură şi mai plăcută. Scopul este de a ajuta consumatorii să facă distincţia între ofertele corecte şi cele frauduloase. La rândul lor, consumatorii folosesc adresa IFW pentru a sesiza prezenţa unor posibile fraude pe Internet, rapoartele lor folosind la identificarea persoanelor care desfăşoară activităţi oneroase. Rapoartele referitoare la fraude pe Internet primite de la consumatori sunt transmise zilnic la mai mult de 160 de agenţii din S.U.A. şi Canada, incluzând Comisia Federală de Comerţ şi Departamentele locale de poliţie.

Comisia Federală de Comerţ (Federal Trade Commission – FTC) urmăreşte, prin activitatea sa, să combată practicile incorecte, atât prin intermediul legii, cât şi prin educarea consumatorilor. Considerând că cel mai bun mijloc de protecţie a consumatorului este educaţia, FTC încearcă să pună în gardă cât mai mulţi consumatori despre posibilele forme de manifestare ale fraudelor. Partenerii cu care FTC lucrează în acest scop sunt: alte agenţii federale, organizaţii pentru protecţia consumatorilor locale şi statale, asociaţii de comerţ, organizaţii profesionale, corporaţii, armată, servicii publice de anunţuri, companii furnizoare de servicii Internet, ziare, etc.

FTC foloseşte pagini web de “reclamă” (“teaser” web site) prin care încearcă să atenţioneze consumatorii înainte de a face cumpărături sau investiţii. Aceste pagini web sunt accesibile prin intermediul motoarelor de căutare importante şi al serviciilor de indexare care mimează site-urile frauduloase. Site-ul conectează consumatorul la pagina web a Comisiei Federale de Comerţ pentru a obţine informaţi suplimentare. Iniţiativa a fost receptată şi apreciată de către consumatori.

FTC foloseşte, de asemenea, programe de instruire pe Internet (“tutorials”), prezentate sub formă de puzzle-uri interactive şi jocuri care consolidează informaţiile pe care consumatorii le citesc pe site-ul Comisiei. Ca urmare a colaborării lor cu FTC, multe companii furnizoare de servicii Internet sau grupuri de afaceri prezintă mesaje proprii de avertizare pe site-ul lor şi fac transferul la pagina de Internet a Comisiei, pentru informaţii suplimentare.

Pe lângă site-ul oficial al Comisiei Federale de Comerţ, prin colaborarea cu alte agenţii americane, a fost creată o nouă pagină web care prezintă publicului toate informaţiile la nivel federal referitoare la problemele consumatorilor, începând cu apelurile telefonice automate şi siguranţa medicamentelor şi până la resurse de informaţii pentru investitori. În plus, pe site-ul respectiv sunt oferite informaţii despre practicile frauduloase de pe piaţă, sub forma unor pagini “alertă” (“Scam Alert”).

Protecţia investitorilor pe Internet

Internet-ul reprezintă un excelent mijloc de promovare şi realizare a investiţiilor (cu o cheltuială minimă de efort, timp şi bani), dar, în aceeaşi măsură, poate fi şi un instrument la îndemâna celor care intenţionează să înşele.

Comisia de Protecţie şi Schimb a S.U.A. (Securities and Exchange Commission - SEC) este organismul care acţionează pentru combaterea înşelătoriilor sub forma investiţiilor promovate pe Internet.

Oricine poate “ajunge” la zeci, sute şi chiar mii de oameni, prin Internet, cu ajutorul unei pagini web, transmiţând un mesaj sau participând la discuţii pe un chat. Este uşor pentru orice persoană să facă mesajul său să pară real şi credibill, dar aproape imposibil pentru un investitor neavizat să facă diferenţa între minciună şi bunele intenţii. Comisia de Protecţie şi Schimb, prin intermediul unor pagini “alertă”, informează investitorii despre posibilele fraude pe Internet şi cum pot investi înţelept şi mai sigur.

Conform clasificării Comisiei, tipurile de mesaje care conţin informaţii frauduloase pot fi:

· rapoarte de investiţii on-line – În mod normal, conform legii, rapoartele de investiţii sunt prezentate de către experţi independenţi în domeniu, în numele unei companii şi trebuie să dezvăluie de cine au fost comandate şi cine le-a plătit. Mulţi infractori, atunci când prezintă rapoarte false, nu dezvăluie informaţii de acest gen sau mint în legătură cu modul în care au fost plătiţi, independenţa sau identitatea lor şi activitatea de cercetare care stă la baza întocmirii materialului. Aceste rapoarte conţin date inexacte despre situaţia companiilor şi pot recomanda investiţii în acţiuni fără nici o valoare, conducând la creşterea preţurilor acestora şi obţinerea de profituri ridicate nejustificate.

· buletine de informaţii on-line (bulletin boards) – Prin intermediul lor investitorii schimbă sau află informaţii pe o anumită temă, în general despre oportunităţi de investiţii. Escrocii pretind că pot oferi informaţii despre afacerile interne ale unei companii, produsele noi sau contractele acesteia. Ei îşi ascund identitatea sub diverse pseudonime - în realitate pot fi angajaţi sau acţionari ai companiei sau persoane plătite în acest scop - şi prin mesajul lor pot crea iluzia unui larg interes pentru o acţiune care se tranzacţionează prost, modificând orientarea pe piaţa acţiunilor.

- mesaje e-mail “spam” (sau junk e-mail) – Deoarece mesajele prin poşta electronică sunt uşor şi ieftin de creat, escrocii le utilizează pentru a găsi investitori pentru scheme de investiţii false sau pentru a răspândi “la grămadă” informaţii incorecte despre o companie. Prin programele speciale de poştă electronică, ei pot transmite simultan mesaje personalizate la mii şi milioane de utilizatori de Internet.

- mesaje “pump and dump” – Mesaje de acest gen sunt transmise, în general, de către angajaţi, acţionari sau persoane plătite în acest sens şi îndeamnă la cumpărarea rapidă de acţiuni sau la vânzarea lor înainte de o “cădere iminentă” a bursei, cu scopul de exploatare financiară a unei conjuncturi bursiere.

- “piramida” – Mesaje şi jocuri care promovează “oportunităţi” pentru obţinerea de câştiguri spectaculoase prin munca la domiciliu cu ajutorul calculatorului. În realitate, acestea promovează jocurile de tip piramidal, în care obţinerea banilor este determinată de dezvoltarea unei scheme piramidale cu recrutare de noi participanţi.

- investiţii “fără riscuri” – Mesaje de promovare a oportunităţilor de investiţii (adesea exotice) fără riscuri”, care promit profituri spectaculoase, fără nici un fel de risc şi care “garantează” returnarea fondurilor de participare la investiţie.

Conform recomandărilor Comisiei de Protecţie şi Schimb, pentru a face o investiţie înţeleaptă şi pentru a evita fraudele trebuie ca alegerea să nu se facă numai pe baza informaţiilor citite în buletinele de informaţii sau în mesajele on-line, mai ales dacă investiţia vizează o companie mică, puţin tranzacţionată, practic necunoscută.

Comisia a creat, de asemenea o bază de date, denumită EDGAR, accesibilă celor care vor să se documenteze, care cuprinde fişiere cu rapoarte anuale privind situaţia financiară a unor companii (toate companiile americane cu mai mult de 500 investitori şi 10 milioane dolari în active nete şi toate companiile care au acţiuni tranzacţionate pe piaţa Nasdaq sau la alte burse reprezentative, cum este New York Stock Excenge).

Asociaţia Naţională pentru Securitatea Dealer-ilor (National Association of securities Dealers –NASD ), poate fi folosită, de asemenea, de către investitori ca sursă de informaţii despre evoluţia disciplinară a broker-ilor sau despre firmele ale căror acţiuni le tranzacţionează aceştia. 

● Alte organizaţii internaţionale

Atribuţii în combaterea criminalităţii informatice au şi organizaţiile INTERPOL şi EUROPOL, ambele având rezultate puţin spectaculoase datorită, pe de o parte, dotărilor tehnologice slab performante, iar pe de altă parte, numărului redus de specialişti care lucrează în acest sector şi lipse unei legislaţii armonizate. 

*

* *

În concluzie, atât la nivelul de conducere a instituţiilor cu activitate preponderent informatizată supusă “presiunilor” crackeri-lor, cât şi la nivelul cetăţeanului simplu păgubit, (chiar dacă se numeşte Bill Gates!), persistă o întrebare la care cineva trebuie să răspundă: cine trebuie să se ocupe de “supravegherea” Internet-ului şi să încerce limitarea pagubelor produse de “cybercriminali”: - instituţiile oficiale ale statelor lumii care discută steril de ani de zile şi nu au nici dotarea tehnică necesară şi nici personalul specializat pentru a face acest lucru - sau organizaţiile private şi chiar persoane particulare, care fac acest lucru cu pasiune, pe gratis (multe dintre ele) tot de acelaşi număr de ani, au şi dotare tehnică, dar nu au un cadru legal armonizat? Viitorul va furniza soluţia optimă. 

